**Prijedlog**

Na osnovu člana 13. stav 2. tačka 5. Zakona o principima lokalne samouprave („Službene novine Federacije BiH“, broj 49/06 i 51/09), člana 19. stav 1. tačka 7, i člana 101. stav 3. Statuta Općine Breza („Službeni glasnik Općine Breza“, broj 8/09 - Prečišćeni tekst“), Općinsko vijeće Breza na sjednici održanoj dana \_\_\_\_\_\_\_\_\_\_\_\_\_donosi,

**O D L U K U**

**o korištenju sale u zgradi Radničkog doma**

**Član 1.**

Ovom Odlukom se utvrđuju uslovi i način o korištenju sale u sastavu Radničkog doma u Brezi, u ulici Titova bb (U daljem tekstu „sala“ u odgovarajućem padežu), od strane fondacija, udruženja građana i drugih pravnih lica (u daljem tekstu: „Korisnici“).

**Član 2.**

Svako korištenje sale iz člana 1. ove Odluke, zasniva se na ugovoru između Općine Breza i Korisnika.

**Član 3.**

Svaki Korisnik koji namjerava koristiti salu obavezan se prijaviti na Javni poziv koji raspisuje Općina Breza.

Javni poziv raspisuje Općinski načelnik početkom svake kalendarske godine.

Uz prijavu na Javni poziv korisnici su obavezni dostaviti ovjerenu kopiju Rješenja o registraciji, ime i prezime, kao i kontakt telefon odgovornog lica.

**Član 4.**

Ugovorom o korištenju sale posebno se utvrđuju:

* obaveze korisnika u smislu poštivanja kućnog reda, održavanja i čuvanja prostorija i inventara,
* visina naknade za korištenje sale po satu i mjesečni iznos,
* obaveza naknade učinjene štete,
* termini korištenja sale,
* brojnost grupe koja koristi termin,
* nadležnost i odgovornost lica koje je kao predstavnik Općine odgovorno za primopredaju sale,
* trajanje ugovora,
* uslove i okolnosti za raskid ugovora.

**Član 5.**

Komisiju koja će odrediti raspored korištenja sale imenuje Općinski načelnik, od predstavnika korisnika koji su se prijavili na Javni poziv i jednog predstavnika Općine.

**Član 6.**

Ugovor se potpisuje na period u maksimalnom trajanju od jedne kalendarske godine. Za obnavljanje ugovora neophodno je da se korisnik ponovo prijavi na Javni poziv naredne godine te da je uredno izmirio svoje obaveze po ugovoru iz prethodnog perioda.

**Član 7.**

Ugovorom o korištenju sale utvrđuje se mjesečni iznos koji plaćaju korisnici, a taj iznos se određuje na osnovu cijene od 5,00 KM po satu korištenja sale.

 Korisnici plaćaju naknadu za korištenje sale početkom mjeseca za predhodni mjesec. Naknada će se plaćati na osnovu evidencije o korištenju sale koju vodi Služba za finansije, inspekcijske poslove i opću upravu, a što će se detaljno regulisati Ugovorom o korištenju sale.

**Član 8.**

Prioritet u dodjeljivanju termina za korištenje sale imaju kulturno-umjetnička društva i udruženja koja rade sa mlađim kategorijama.

**Član 9.**

Općina je dužna, nakon što utvrdi termine korištenja sale, da na ulaznim vratima postavi sedmični raspored korištenja sale.

Za poštivanje kućnog reda, evidenciju korištenja termina, brojnosti grupe i pravilnog korištenja sale zadužujese Služba za finansije, inspekcijske poslove i opću upravu.

**Član 10.**

Općina ima mogućnost da iz ostvarenog prihoda po ovom osnovu planira sredstva za održavanje sale.

**Član 11.**

Općinski načelnik može jednokratno odobriti korištenje sale drugim pravnim licima koji se nisu prijavili na Javni poziv, a u svrhu organizovanja raznih sportskih, humanitarnih, kulturnih, edukativnih, scenskih i drugih manifestacija, a koji podnesu zahtjev sa detaljnim obrazloženjem.

Za korištenje sale u slučaju iz predhodnog stava donosi se posebna Odluka na prijedlog Služba za finansije, inspekcijske poslove i opću upravu.

**Član 12.**

Ova Odluka stupa osmog dana od dana objavljivanja u „Službenom glasniku Općine Breza“.

Broj:\_\_\_\_\_\_\_\_\_\_\_\_\_\_\_­­­\_\_ Predsjedavajući

Datum :\_\_\_\_\_\_\_\_\_\_\_\_\_\_\_ Općinskog vijeća

 Rihić Anel, s.r.

**Obrazloženje**:

Pravni osnov za donošenje Odluke:

1. Zakon o principima lokalne samouprave - član 13. stav 2. tačka 5. („Službene novine Federacije BiH“, broj:49/06 i 51/09),
2. Statut Općine Breza - član 19. tačka 7, i član 101. stav 3. („Službeni glasnik Općine Breza“, broj 8/09 - Prečišćeni tekst“),

Razlozi za donošenje Odluke:

Dosadašnji način korištenja sale Radničkog doma nije bio pravno regulisan, te se Općinskom vijeću Općine Breza predlaže da Odluku o korištenju sale Radničkog doma usvoji u predloženom tekstu.

Služba za finansije, inspekcijske poslove i opću upravu

Pomoćnik načelnika

Meliha Beširević